**Vilma Jää**, (ent. **Jääskeläinen**, s. 1995 Hollola) on suomalainen laulaja, säveltäjä ja viulisti. Hän sai laajaa kansainvälistä huomiota kesällä 2021 kansanlaulajan roolistaan Kaija Saariahon oopperassa Innocence. Soolomusiikissaan Jää yhdistää suomalais-ugrilaista lauluperinnettä ja elektronista poppia. Jää on valmistunut musiikin maisteriksi Taideyliopiston Sibelius-Akatemiasta kansanmusiikin osastolta.

Ura
---

### Opinnot

Vilma Jää kasvoi ja kävi koulua Helsingissä. Hän aloitti viulunsoiton 4-vuotiaana klassisella musiikilla Itä-Helsingin musiikkiopistossa. Myöhemmin rinnalle tulivat pianotunnit Pop & Jazz Konservatorion musiikkiopistossa. 14-vuotiaana Jää vaihtoi klassisen musiikin kansanmusiikkiin ja aloitti kansanmusiikin viulutunnit. Jää opiskeli Sibelius-Akatemian nuorisokoulutuksessa viulu pääaineenaan. Sibelius-Akatemian ammattiopinnoissa toiseksi pääaineeksi tuli laulu. Jää jäi auton alle vuonna 2018, mistä aiheutuneet vammat vaikeuttivat viulunsoittoa. Jää jatkoi maisteriopintojaan pääaineina laulu ja sävellys. 

### Ooppera (2021–)

Jää on yksi Kaija Saariahon kansainvälisesti ylistetyn *Innocence*-oopperan kolmestatoista solistista. Heinäkuussa 2021 Aix-en-Provencen oopperafestivaaleilla Jään kansanlauluun pohjautuvasta laulutekniikasta hullaantunut Helsingin Sanomat kirjoitti roolin olleen läpimurto Vilma Jäälle.  Jää esiintyy Markétan roolissa myöhemmin myös Suomen kansallisoopperassa, Lontoon Covent Gardenin Royal Opera Housessa, Hollannin kansallisoopperassa ja San Franciscon oopperassa. 

### Sooloura (2021–)

Vilma Jään debyyttisingle Saatanan saalistaja julkaistiin marraskuussa 2021. Hän toimi kappaleen säveltäjänä, sanoittajana ja tuottajana. Uuden musiikin X -ohjelmassa "Viikon tehona" soituaan kappale nostettiin YleX:n soittolistalle joulukuussa 2021. Jää yhdistää soolomusiikissaan kansanmusiikkia elektroniseen poppiin.

Marraskuussa 2023 ilmestynyt albumi *Kosto* on Jään mukaan henkilökohtainen, hänen omasta elämästään kumpuavaa tekstiä. Soittolistalle nouseen "Saatanan saalistajan" hän toivoo soivan "juuri silloin kun saalistajani avaa radion". Hän sanoittaa muiden kokemuksen siitä, että ahdistelua kohdanneen sanaan ei luoteta, vaan ahdistelija selittelee tekojaan.

### Yhtyeet

Vilma Jää laulaa perustamassaan runolauluyhtye Jäinessä. Hän kuului 2016–2019 toimineeseen mammantytöt! -duoon ja lauloi Musta lammas -kuorossa 1. sopraanona 2016–2018. 

### Tutkija

Jää tekee tutkimusta suomalaisista karjankutsuista ja kehittää niille sopivaa graafista nuotinnosjärjestelmää.

Palkinnot ja tunnustukset
-------------------------

Vilma Jää sai Muusikkojen liiton myöntämän Vuoden artisti -palkinnon alkuvuonna 2022. Palkintoperusteluissa todetaan Vilma Jään olevan valovoimainen solisti, joka on herättänyt huomiota kansanmusiikin ja kansantanssin kentällä. Eri genrejen rajoja rikkomalla hän tuo uutta yleisöä kansanmusiikin pariin. Mediassa hän tuo aktiivisesti esille suomalaisen kansanperinteen rikkautta ja sen arvoa uuden musiikin käyttövoimana. Hän on nostanut suomalaista kansanperinnettä suuren yleisön tietoisuuteen Kaija Saariahon Innocence-oopperassa esiintymisen myötä.  Helmikuussa 2024 Vilma Jään Kosto-albumi sai musiikintuottajien jakaman *Vuoden Etno* Emma -palkinnon.

Lähteet
-------

1. 1 2 3  Onnettomuus esti Vilma Jään viulistin uran, mutta hänestä tuli kansainvälisesti ylistetty laulaja, säveltäjä ja malli *hs.fi*. Viitattu 14.3.2022.
2. 1 2  Vilma Jää, 26, vaihtoi Shakiran kansanmusiikkiin ja hullaantui karjankutsuihin – kesällä tuli kansainvälinen läpimurto oopperassa *yle.fi*. Viitattu 14.3.2022.
3. ↑  Ooppera | "Hän on luonut mestariteoksensa" – Kaija Saariahon ja Sofi Oksasen Innocence-ooppera saa valtavat ylistykset myös ulkomaisista lehdistä *Helsingin Sanomat*.  13.7.2021. Viitattu 14.3.2022.
4. ↑  Ooppera-arvostelu | Trilleri, triumfi ja läpimurto: Kaija Saariahon ja Sofi Oksasen mestariteoksen suurin yllätys on 25-vuotias Vilma Jää *Helsingin Sanomat*.  4.7.2021. Viitattu 14.3.2022.
5. 1 2 3  Koti *Vilma Jää*. Viitattu 14.3.2022.
6. ↑  Samuli Tiikkaja: Ei onnistuttu tätä tyttöö tuhoomaan (tilaajille) *Helsingin Sanomat*.  4.11.2023. Viitattu 4.11.2023.
7. ↑  Eläköön Folk! -palkintojen saajat julki: Vuoden artisti on Vilma Jää *Muusikkojen liitto*.  2.2.2022. Viitattu 14.3.2022.
8. ↑  Yksitoista Emmaa on jo jaettu *Yle Uutiset*.  17.2.2024. Viitattu 24.3.2024.

Aiheesta muualla
----------------

Saatanan saalistaja
Feministinen Kosto

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Taiteenala | 
* MusicBrainz

 |

 |